02015R0640 — ET — 09.09.2022 — 003.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

KOMISJONI MÄÄRUS (EL) 2015/640,

23. aprill 2015,

milles käsitletakse teatavat liiki lennutegevuse suhtes kohaldatavaid täiendavaid lennukõlblikkustingimusi ja millega muudetakse määrust (EL) nr 965/2012







▼M2

Artikkel 1

Reguleerimisese ja kohaldamisala

1. Käesolevas määruses sätestatakse ühised täiendavad lennukõlblikkustingimused, mis seonduvad õhusõidukite jätkuva lennukõlblikkusega ja ohutumaks muutmisega.

2. Käesolevat määrust kohaldatakse järgmiste käitajate suhtes: a) käitajad, kes käitavad järgmisi õhusõidukeid: i) liikmesriigis registreeritud õhusõidukid; ii) kolmandas riigis registreeritud õhusõidukid, mida kasutab käitaja, kelle tegevuse üle tagab järelevalve liikmesriik; b) ameti poolt komisjoni määruse (EL) nr 748/2012 ( 1 ) kohaselt heaks kiidetud või kõnealuse määruse artikli 3 kohaselt väljaantuks loetud tüübisertifikaadi, piiratud tüübisertifikaadi, täiendava tüübisertifikaadi või muudatuste ja remondiprojekti kinnituse omanikud; c) turbiinmootoriga suure lennuki tüübisertifikaadi või piiratud tüübisertifikaadi taotlejad, kes esitasid asjakohase taotluse enne 1. jaanuari 2019 ja kellele anti sertifikaat välja pärast 26. augustil 2020, kui nii on kindlaks määratud I lisas (osa 26).

▼B

Artikkel 2

Mõisted

Käesolevas määruses kasutatakse järgmisi mõisteid:

a) „suurim lubatud reisijakohtade arv” – õhusõiduki suurim lubatud reisijate istekohtade arv, mis ei hõlma meeskonnaliikmete istekohti ning on kindlaks määratud lennutegevuseks ja sätestatud tegevuskäsiraamatus;

▼M1

b) „suur lennuk” – lennuk, mille suhtes kehtivad suurte lennukite sertifitseerimistingimused CS-25 või samaväärsed sertifitseerimisalused;

▼M1

c) „suur kopter” – kopter, mille suhtes kehtivad suurte tiivikõhusõidukite sertifitseerimistingimused CS-29 või samaväärsed sertifitseerimisalused;

▼M4

ca) „väike kopter” – kopter, mille suhtes kehtivad väikeste tiivikõhusõidukite sertifitseerimistingimused CS-27 või samaväärsed sertifitseerimisalused;

cb) „väike A-kategooria kopter” – väike kopter, millel on kõik määruse (EL) nr 965/2012 I lisa punktis 17 määratletud A-kategooria omadused ja mille suhtes kehtivad suurte tiivikõhusõidukite sertifitseerimistingimustes (CS-29) sätestatud täiendavaid tingimused, mida kohaldatakse C liites väikeste tiivikõhusõidukite sertifitseerimistingimuste (CS-27) kohta esitatud viite alusel, või samaväärsed sertifitseerimisalused;

cc) „põhjendatud mereolud” – taotleja poolt seoses tüübisertifikaadi või täiendava tüübisertifikaadiga valitud mereolud, mille korral on tõendatud tiivikõhusõiduki vastupidavus ümberminekule ning mille põhjal on välja antud sertifikaat vette hädamaandumise või hädaolukorras ujuvvahendite kasutamise kohta;

▼M1

d) „madala istmete hõivatusastmega lennuk” – lennuk, mille suurim lubatud reisijakohtade arv on: 1) kuni (kaasa arvatud) 19 või 2) kuni (kaasa arvatud) üks kolmandik tüübisertifikaadiga lennuki tüübisertifikaadi andmelehel märgitud suurimast lubatud reisijate istekohtade arvust, tingimusel et täidetud on mõlemad järgnevad tingimused: a) nende reisijakohtade koguarv, mis võivad olla hõivatud ruleerimisel, õhkutõusul ja maandumisel, ei ületa salongi kohta ühtsadat; b) suurim lubatud reisijakohtade arv ruleerimisel, õhkutõusul ja maandumisel üheski avariiväljapääsude paaride vahelises eraldi tsoonis (ega üheski salongi lõpuosas) ei ületa üht kolmandikku kõnealust tsooni piiritlevate avariiväljapääsude paaride vaheliste reisijakohtade arvude summast (kasutades iga avariiväljapääsude paari vahelist reisijakohtade arvu, mis on kindlaks määratud lennuki suhtes kohaldatavas sertifitseerimisaluses). Kõnealuse tsoone käsitleva piirangu täitmise kindlaksmääramiseks eeldatakse deaktiveeritud avariiväljapääsudega lennuki puhul, et kõik avariiväljapääsud toimivad;

▼M2

e) „kehtivuspiir” (LOV) – konstruktsiooni hooldusprogrammi toetavate tehniliste andmete kontekstis ajavahemik, mis on väljendatud akumuleeritud lennutsüklite või lennutundide koguarvuna või mõlemana ja mille jooksul lennukil tõendatult ei teki ulatuslikku väsimuskahjustust;

f) „lennukõlblikkuspiirangute osa” (ALS) – määruse (EL) nr 748/2012 I lisa (osa 21) punktide 21.A.61, 21.A.107 ja 21.A.120A kohaselt nõutav jätkuva lennukõlblikkuse tagamise juhendi osa, mis sisaldab lennukõlblikkuspiiranguid, millega nähakse ette iga kohustusliku asendamise aeg, kontrollivahemik ja sellega seotud kontrolliprotseduur;

g) „korrosiooni vältimise ja tõrje programm” (CPCP) – dokument, milles kajastatakse süstemaatilist lähenemist lennuki põhikonstruktsioonis esineva korrosiooni vältimisele ja tõrjele ning käsitletakse põhilisi korrosioonitöid, sealhulgas ülevaatusi, asjaomaste ülesannetega hõlmatud piirkondi, kindlaksmääratud korrosioonitasemeid ja nõuete täitmise tähtaegu (rakendamise läved ning kordusintervallid). Tüübisertifikaadi omanik kehtestab korrosiooni vältimise ja tõrje põhiprogrammi, mida käitajad saavad kohandada, et luua oma hooldusprogrammis nendepoolsele käitamisele vastav programm;

h) „ulatuslik väsimuskahjustus” (WFD) – lennuki konstruktsiooni mitmes kohas samaaegselt esinevad praod, mille suurus ja arv on sellised, et konstruktsioon ei vasta enam selle konstruktsiooni sertifitseerimiseks kasutatavale tõrkekindlale tugevusele või jääktugevusele;

i) „esialgne konstruktsioon” – konstruktsioon, mis on projekteeritud asjaomase lennukimudeli tüübisertifikaadi alusel (s.o „tellijale üle antud lennuki mudeli konfiguratsioon”);

j) „väsimuskriitiline esialgne konstruktsioon” (FCBS) – lennuki esialgne konstruktsioon, mille tüübisertifikaadi omanik on liigitanud väsimuskriitiliseks konstruktsiooniks;

k) „väsimuskriitiline muudetud konstruktsioon” (FCMS) – lennuki mis tahes väsimuskriitiline konstruktsioon, mis on kasutusele võetud või mida mõjutab tüübiprojekti muudatus ja mis ei ole juba loetletud väsimuskriitilise esialgse konstruktsiooni osana;

l) „vigastustaluvuse hindamine” (DTE) – protsess, mille käigus selgitatakse välja hooldustoimingud, mis on vajalikud katastroofilist riket põhjustada võiva väsimuspragunemise avastamiseks või ärahoidmiseks. Remonditööde ja muudatuste korral hõlmab vigastustaluvuse hindamine remondi või muudatuse ning remondist või muudatusest mõjutatud väsimuskriitilise konstruktsiooni hindamist;

m) „vigastustaluvuse kontroll” (DTI) – dokumenteeritud ülevaatusnõue või muu hooldustoiming, mille on välja töötanud tüübisertifikaadi või piiratud tüübisertifikaadi omanikud vigastustaluvuse hindamise tulemusel. Vigastustaluvuse kontroll hõlmab kontrollitavaid piirkondi, kontrollimeetodit, kontrolliprotseduure (sealhulgas järjestikuseid kontrollietappe ning heakskiitmise ja tagasilükkamise kriteeriume), kontrollikünnist ning kõnealuste kontrollidega seotud kõiki korduvaid ajavahemikke. Vigastustaluvuse kontrollidega võib kindlaks määrata ka sellised hooldustoimingud nagu asendamine, remont või ümberehitamine;

n) „remonditöö hindamise juhend” (REG) – tüübisertifikaadi omaniku kehtestatud menetlus, mis juhendab käitajaid kehtestama vigastustaluvuse kontrolli väsimuskriitilist konstruktsiooni mõjutavate remonditööde puhul, et tagada konstruktsiooni kõigi asjaomaste remonditööde puhul jätkuv terviklikkus;

o) „väsimuskriitiline konstruktsioon” (FCS) – lennuki konstruktsioon, mis on vastuvõtlik väsimuspragunemisele, mis võib põhjustada lennuki katastroofilise rikke.

▼B

Artikkel 3

Teatavat liiki lennutegevuse suhtes kohaldatavad täiendavad lennukõlblikkustingimused

Käitajad, kelle tegevuse üle tagab järelevalve liikmesriik, järgivad artiklis 1 osutatud õhusõidukite käitamisel I lisa sätteid.

Artikkel 4

Määruse (EL) nr 965/2012 muudatus

Määruse (EL) nr 965/2012 III lisa muudetakse vastavalt käesoleva määruse II lisale, et see sisaldaks viidet käesolevale määrusele.

Artikkel 5

Üleminekusätted

Õhusõiduk, mille vastavust nõuetele JAR-26 „Täiendavad lennutegevusega seotud lennukõlblikkusnõuded” (edaspidi „JAR-26 nõuded”), mille Ühinenud Lennuametid (JAA) andsid välja 13. juulil 1998 ja mida on muudetud 1. detsembri 2005. aasta 3. muudatusega, tõendavad käitajad pädevale asutusele enne artiklis 6 osutatud kohaldamiskuupäevi, loetakse vastavaks käesoleva määruse I lisas esitatud samaväärsetele tingimustele.

Õhusõidukit, mille vastavust käesoleva määruse I lisa punktides 26.50, 26.105, 26.110, 26.120, 26.150, 26.155, 26.160, 26.200, 26.250 esitatud tingimustega samaväärsetele JAR-26 nõuetele on tõendatud kooskõlas esimese lõiguga, ei tohi edaspidi muuta nii, et see kahjustaks selle vastavust asjaomastele JAR-26 nõuetele.

Artikkel 6

Jõustumine ja kohaldamine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 14. maist 2015.

I lisa punkte 26.50, 26.105, 26.110, 26.120, 26.150, 26.155, 26.160, 26.200 ja 26.250 kohaldatakse alates 14. maist 2017.

Käesolev määrus on tervikuna siduv ja vahetult kohaldatav kõikides liikmesriikides.









▼M2

I LISA

OSA 26

LENNUTEGEVUSE SUHTES KOHALDATAVAD TÄIENDAVAD LENNUKÕLBLIKKUSTINGIMUSED

▼M4

SISUKORD ALAJAGU A — ÜLDSÄTTED 26.10 Pädev asutus 26.20 Ajutiselt mittetöötavad seadmed 26.30 Nõuetele vastavuse tõendamine ALAJAGU B — SUURED LENNUKID 26.50 Istmed, lamamisasemed, turvavööd ja ohutusrihmad 26.60 Hädamaandumine — dünaamilised tingimused 26.100 Avariiväljapääsude asukoht 26.105 Avariiväljapääsudele juurdepääs 26.110 Avariiväljapääsude märgistus 26.120 Õhusõidukisisene avariitulede süsteem ja selle kasutamine 26.150 Reisijatesalongi ja lennumeeskonnakabiini sisustus 26.155 Lastiruumi sektsioonide vooderdise süttivus 26.156 Soojus- ja müraisolatsioonimaterjalid 26.157 D-klassi ruumide ümberehitamine 26.160 Tualettruumi tuletõrjesüsteem 26.170 Tulekustutid 26.200 Telikuasendi helisignalisatsioon 26.201 Rehvirõhk 26.205 Lennurajalt väljasõitmise eest hoiatavad süsteemid 26.250 Lennumeeskonnakabiini uksemehhanismide kasutamine ainsa lennumeeskonnaliikme teovõimetuse korral 26.300 Vananevate lennukikonstruktsioonide jätkuva terviklikkuse programm — üldnõuded 26.301 Nõuetele vastavuse kava (piiratud) tüübisertifikaadi omanikele 26.302 Väsimus- ja vigastustaluvuse hindamine 26.303 Kehtivuspiir 26.304 Korrosiooni vältimise ja tõrje programm 26.305 Konstruktsiooni jätkuva terviklikkuse programmi kehtivus 26.306 Väsimuskriitiline esialgne konstruktsioon 26.307 Vigastustaluvuse andmed väsimuskriitilisse konstruktsiooni tehtud muudatuste puhul 26.308 Vigastustaluvuse andmed väsimuskriitilise konstruktsiooni juures tehtud remonditööde puhul 26.309 Remonditöö hindamise suunised 26.330 Olemasolevate täiendavate tüübisertifikaatide, muude tehtud oluliste muudatuste ning neid muudatusi või täiendavaid tüübisertifikaate mõjutavate remonditööde vigastustaluvuse andmed 26.331 Nõuetele vastavuse kava täiendava tüübisertifikaadi omanikele 26.332 Väsimuskriitilist konstruktsiooni mõjutavate muudatuste väljaselgitamine 26.333 1. septembril 2003 või hiljem heaks kiidetud täiendavate tüübisertifikaatide ja nendega seotud remonditööde vigastustaluvuse andmed 26.334 Enne 1. septembrit 2003 heaks kiidetud täiendavate tüübisertifikaatide ning muude muudatuste ja nende muudatustega seotud remonditööde vigastustaluvuse andmed 26.370 Jätkuva lennukõlblikkusega seotud ülesanded ja õhusõiduki hooldusprogramm ALAJAGU C — KOPTERID 26.400 Tulekustutid 26.410 Vee all kasutatavad avariiolukordadeks määratud juhtseadised 26.415 Vee all kasutatavad avariiväljapääsud 26.420 Vee kohal toimuva lennu avariivarustus 26.425 Põhjendatud mereolude kindlaksmääramine 26.430 Hädaolukorras kasutatavate ujuvvahendite vastupidavus kahjustustele 26.431 Hädaolukorras kasutatavate ujuvvahendite konstruktsiooni töökindluse kindlaksmääramine 26.435 Hädaolukorras kasutatavate ujuvvahendite automaatne rakendumine I liide — Loetelu lennukimudelitest, mille suhtes ei kohaldata I lisa (osa 26) teatavaid sätteid

▼B

ALAJAGU A

ÜLDSÄTTED

▼M2

26.10 Pädev asutus

a) Käesoleva lisa kohaldamisel on pädev asutus, kellele käitajad peavad tõendama juba sertifitseeritud konstruktsiooniga õhusõiduki vastavust käesoleva lisa nõuetele, selle liikmesriigi määratud asutus, kus on käitaja peamine tegevuskoht.

b) Käesoleva lisa kohaldamisel on pädev asutus, kellele tüübisertifikaadi, piiratud tüübisertifikaadi, täiendava tüübisertifikaadi või muudatuste ja remondiprojekti kinnituse omanik peab tõendama olemasoleva tüübisertifikaati, piiratud tüübisertifikaadi, täiendava tüübisertifikaadi või muudatuste ja remondiprojekti kinnituse vastavust käesoleva lisa nõuetele, amet.

▼B

26.20 Ajutiselt mittetöötavad seadmed

Lendu ei tohi alustada, kui käesoleva osaga nõutav õhusõiduki mis tahes mõõteriist, varustuse osa või funktsioon ei tööta või puudub, välja arvatud juhul, kui selle kasutamisest on loobutud punktis ORO.MLR.105 määratletud käitajapoolse minimaalvarustuse loeteluga ja kui pädev asutus on loobumise heaks kiitnud.

26.30 Nõuetele vastavuse tõendamine

▼M2

a) Amet annab kooskõlas määruse (EL) 2018/1139 artikli 76 lõikega 3 välja sertifitseerimistingimused kui standardid, mille abil tõendatakse vastavust käesolevale lisale. Sertifitseerimistingimused peavad olema piisavalt üksikasjalikud ja konkreetsed, et anda teada käesoleva lisa nõuetele vastavuse tõendamise tingimustest.

b) Käitajad ja tüübisertifikaadi, piiratud tüübisertifikaadi, täiendava tüübisertifikaadi või muudatuse ja remondiprojekti kinnituse omanikud võivad tõendada käesoleva lisa nõuete täitmist, täites üht järgmistest: i) spetsifikatsioonid, mille amet on välja andnud käesoleva punkti alapunkti a alusel või samaväärsed sertifitseerimistingimused, mille amet on välja andnud määruse (EL) nr 748/2012 I lisa punkti 21.B.70 alusel; ii) tehnilised standardid, millega tagatakse kõnealuste sertifitseerimistingimustega võrdväärne ohutustase.

▼M2

c) Tüübisertifikaadi, piiratud tüübisertifikaadi, täiendava tüübisertifikaadi või muudatuse ja remondiprojekti kinnituse omanikud teevad kõikidele teadaolevatele lennukikäitajatele kättesaadavaks kõik jätkuva lennukõlblikkuse tagamise juhendi muudatused, mis on vajalikud käesoleva lisa nõuetele vastavuse tõendamiseks. Käesoleva määruse kohaldamisel hõlmab jätkuva lennukõlblikkuse tagamise juhend ka vigastustaluvuse kontrolli (DTI), remonditöö hindamise suuniseid (REG), korrosiooni vältimise ja tõrje põhiprogrammi ning väsimuskriitiliste konstruktsioonide (FCS) ja lennukõlblikkuspiirangute osade (ALS) loetelu.

▼B

ALAJAGU B

SUURED LENNUKID

26.50 Istmed, lamamisasemed, turvavööd ja ohutusrihmad

Selliste ärilises lennutranspordis kasutatavate suurte lennukite käitajad, mille tüübisertifikaat on välja antud 1. jaanuaril 1958 või hiljem, peavad tagama, et kõik lennumeeskonna- või salongipersonaliliikmete istmed ja nende kinnitussüsteemid on paigaldatud nii, et hädamaandumise korral on tagatud optimaalne kaitsetase, ning et samal ajal on istujal võimalik täita vajalikke ülesandeid ja kiiresti välja pääseda.

▼M3

26.60 Hädamaandumine — dünaamilised tingimused

Käitajad, kes käitavad reisijate ärilises lennutranspordis kasutatavaid suuri lennukeid, mille tüübisertifikaat on välja antud 1. jaanuaril 1958 või hiljem ja mille esmane individuaalne lennukõlblikkussertifikaat on esmakordselt välja antud 26. veebruaril 2021 või hiljem, tõendavad iga tüüpi projektiga istmete puhul, mis võivad olla hõivatud ruleerimisel, õhkutõusul ja maandumisel, et kasutaja on kaitstud hädamaandumistingimustest tuleneva koormuse eest. Tõendamine toimub ühel järgmistest viisidest:

a) edukalt läbitud dünaamilised katsed;

b) sarnast tüüpi istmeprojekti dünaamilistel katsetel põhinev, samaväärse ohutuse tagav ratsionaalne analüüs.

Esimeses lõigus sätestatud kohustust ei kohaldata järgmiste istmete suhtes:

a) lennumeeskonnaliikmete istmed,

b) üksnes ärilisi mitteregulaarseid nõudelende tegevate madala istmete hõivatusastmega lennukite istmed;

c) Istmed 1. liite tabelis A.1 loetletud lennukimudelis, mille tootja seerianumber on esitatud samas tabelis.

▼B

26.100 Avariiväljapääsude asukoht

Käitajad, kes käitavad ärilises lennutranspordis kasutatavaid suuri lennukeid (v.a lennukid, mille avariiväljapääsud on paigaldatud ja heaks kiidetud enne 1. aprilli 1999), mille suurim lubatud reisijakohtade arv on üle 19 ja mille üks või mitu avariiväljapääsu on deaktiveeritud, peavad tagama, et vahemaa ülejäänud väljapääsude vahel vastab tõhusa evakueerimise nõuetele.

26.105 Avariiväljapääsudele juurdepääs

Ärilises lennutranspordis kasutatavate suurte lennukite käitajad peavad tagama, et hädaevakuatsiooni korral on igal reisijal võimalik kiiresti ja lihtsalt liikuda oma istekohalt mis tahes avariiväljapääsuni.

26.110 Avariiväljapääsude märgistus

Ärilises lennutranspordis kasutatavate suurte lennukite käitajad peavad täitma järgmisi tingimusi:

a) tagatakse vahendid, mis aitavad salongis viibijatel kindlaks teha avariiväljapääsude asukoht, nendele juurde pääseda ja neid kasutada ettenägematutes tingimustes hädaevakuatsiooni korral;

b) tagatakse vahendid, mis aitavad lennukist väljaspool viibivatel töötajatel kindlaks teha avariiväljapääsude asukoht ja neid kasutada hädaevakuatsiooni korral.

26.120 Õhusõidukisisene avariitulede süsteem ja selle kasutamine

Ärilises lennutranspordis kasutatavate suurte lennukite käitajad peavad tagama valgustatud väljapääsumärgistuse, salongi üldvalgustuse, väljapääsuala valgustuse ja põrandavalgustuse olemasolu, et reisijatel oleks hädaevakuatsiooni korral võimalik väljapääsude asukoht hõlpsalt kindlaks teha ja nendeni jõuda.

26.150 Reisijatesalongi ja lennumeeskonnakabiini sisustus

Ärilises lennutranspordis kasutatavate suurte lennukite käitajad peavad täitma järgmisi tingimusi:

a) kõikide reisijatesalongis ja lennumeeskonnakabiinis kasutatavate materjalide ja seadmete süttivusomadused on sellised, et lennu ajal tekkiva tulekahju mõju oleks võimalikult väike ja et salongis või kabiinis on võimalik ellu jääda õhusõidukist evakueerumiseks vajaliku aja jooksul;

b) suitsetamiskeeld on märgitud sellekohastel siltidel;

c) prüginõud takistavad nendes süttinud tule levikut väljapoole; kõnealustele nõudele on märgitud keeld visata sinna suitsetamistarbeid.

26.155 Lastiruumi sektsioonide vooderdise süttivus

Selliste ärilises lennutranspordis kasutatavate suurte lennukite puhul, mille tüübisertifikaat on välja antud pärast 1. jaanuari 1958, peavad käitajad tagama, et C- ja D-klassi lastiruumisektsioonid on vooderdatud piisavalt tulekindlate materjalidega, nii et lastiruumis tekkiv tulekahju ei ohusta õhusõidukit ega selles viibijaid.

▼M1

26.156 Soojus- ja müraisolatsioonimaterjalid

Käitajad, kes käitavad selliseid ärilises lennutranspordis kasutatavaid suuri lennukeid, mille tüübisertifikaat on välja antud 1. jaanuaril 1958 või hiljem, peavad tagama, et:

a) lennukitesse, mille esmane individuaalne lennukõlblikkussertifikaat on välja antud enne 18. veebruari 2021, vanade soojus- või müraisolatsioonimaterjalide asendamiseks uute paigaldamisel 18. veebruaril 2021 või hiljem, peavad kõnealused uued materjalid olema selliste tule levikut takistavate omadustega, millega välditakse või vähendatakse lennukis tule leviku ohtu;

b) lennukitel, mille esmane individuaalne lennukõlblikkussertifikaat on välja antud 18. veebruaril 2021 või hiljem, peavad soojus- või müraisolatsioonimaterjalid olema selliste tule levikut takistavate omadustega, millega välditakse või vähendatakse lennukis tule leviku ohtu;

c) lennukitel, mille esmane individuaalne lennukõlblikkussertifikaat on välja antud 18. veebruaril 2021 või hiljem ja mille reisijakohtade arv on 20 või rohkem, peavad lennuki alumisse poolde paigaldatud soojus- või müraisolatsioonimaterjalid (sh materjalide kere külge kinnitamise vahendid) olema selliste tule levikut takistavate omadustega, millega välditakse või vähendatakse õnnetuse järel lennukisse tule läbipääsu ohtu ning tagatakse salongis lennukist evakueerumiseks vajalikuks ajavahemikuks ellujäämist võimaldavad tingimused.

▼B

26.160 Tualettruumi tuletõrjesüsteem

Käitajad, kes käitavad ärilises lennutranspordis kasutatavaid suuri lennukeid, mille suurim lubatud reisijakohtade arv on üle 19, peavad täitma järgmisi tingimusi:

tualettruumid peavad olema varustatud järgmisega:

a) suitsuandurid;

b) igas prüginõus automaatsed tulekustutusseadmed selles puhkeva tulekahju kustutamiseks.

▼M1

26.170 Tulekustutid

Suurte lennukite käitajad peavad tagama, et halooni ei kasutataks tulekustutusainena järgmistes tulekustutites:

a) sisseehitatud tulekustutid kõigile tualettide prügikastidele (rätikute, paberi ja jäätmete jaoks) suurtes lennukites, mille esmane individuaalne lennukõlblikkussertifikaat on välja antud 18. veebruaril 2020 või hiljem;

b) käsitulekustutid suurtes lennukites, mille esmane individuaalne lennukõlblikkussertifikaat on välja antud 18. mail 2019 või hiljem.

▼B

26.200 Telikuasendi helisignalisatsioon

Ärilises lennutranspordis kasutatavate suurte lennukite käitajad peavad tagama, et õhusõidukile on paigaldatud telikuasendi helisignalisatsiooniseade, et oluliselt vähendada ettenägematult sissetõmbunud telikuga maandumise tõenäosust.

▼M4

26.201 Rehvirõhk

Suurte lennukite käitajad peavad minimeerima ohu, et rehvi rõhk jääb kasutamise ajal minimaalselt lubatud tasemest allapoole.

▼M2

26.205 Lennurajalt väljasõitmise eest hoiatavad süsteemid

a) Käitajad, kes käitavad selliseid ärilises lennutranspordis kasutatavaid suuri lennukeid, mille esmane individuaalne lennukõlblikkussertifikaat on välja antud 1. jaanuaril 2025 või hiljem, peavad tagama, et iga lennuk oleks varustatud lennurajalt väljasõitmise eest hoiatava süsteemiga.

b) See süsteem peab olema projekteeritud nii, et oleks võimalik vähendada maandumise ajal lennurajalt pikisuunalise kõrvalekaldumise ohtu, andes lennumeeskonnale lennu ajal ja maapinnal häiret, kui tekib oht, et lennuk ei suuda lennuraja lõpuni jäänud vahemaal peatuda.

▼B

26.250 Lennumeeskonnakabiini uksemehhanismide kasutamine ainsa lennumeeskonnaliikme teovõimetuse korral

Ärilises lennutranspordis kasutatavate suurte lennukite käitajad peavad tagama, et lennumeeskonnakabiini paigaldatud uksemehhanismid on varustatud alternatiivse avamisseadmega, et lihtsustada salongipersonaliliikmete pääsu lennumeeskonnakabiini ainsa lennumeeskonnaliikme teovõimetuse korral.

▼M2

26.300 Vananevate lennukikonstruktsioonide jätkuva terviklikkuse programm – üldnõuded

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mille tüübisertifikaadi või piiratud tüübisertifikaadi taotlus esitati enne 1. jaanuari 2019, peab tüübisertifikaadi või piiratud tüübisertifikaadi omanik kehtestama jätkuva terviklikkuse programmi vananevate lennukikonstruktsioonide jaoks, mis vastavad punktides 26.301–26.309 sätestatud nõuetele.

b) Alapunkti a ei kohaldata lennukimudeli suhtes, mille tüübisertifikaat anti välja enne 26. veebruari 2021 ja mis vastab mõnele järgmistest tingimustest: i) see on loetletud käesoleva lisa 1. liite tabelis A.1; ii) seda ei käitata enam pärast 26. veebruari 2021; iii) see ei ole sertifitseeritud teostama tsiviillende lasti ega reisijatega; iv) sellele on enne 26. veebruari 2021 välja antud piiratud tüübisertifikaat, mis vastab vigastustaluvuse nõuetele, tingimusel et selle käitamisel ei ületata 75 % selle projektijärgsest hoolduseesmärgist ja seda käitatakse peamiselt sertifikaadiomaniku tootmistegevuse toetuseks; v) see on sertifitseeritud piiratud tüübisertifikaadiga ja projekteeritud peamiselt tulekustutustöödeks. Alapunkti b alapunktides ii–v sätestatud erandeid kohaldatakse üksnes pärast seda, kui tüübisertifikaadi või piiratud tüübisertifikaadi omanik on enne 27. maid 2021 esitanud ametile heakskiitmiseks loetelu lennukitüüpidest ja -mudelitest, variantidest või seerianumbritest koos teabega, millega toetatakse põhjendusi, miks lennuk on loetelusse lisatud.

c) Lennukimudeli puhul, mille esimene tüübisertifikaat anti välja enne 26. veebruari 2021 ja mille puhul ei ole kasutatud ega kasutata tehtud muudatusi ega remonditöid ühelgi lennukil, mida käitatakse 26. veebruaril 2022 ja pärast seda kuupäeva, ei kohaldata punkti 26.307 alapunkti a alapunkte ii ega iii ega punkti 26.308 alapunkti a alapunkti ii, kui enne 26. veebruari 2022 esitab tüübisertifikaadi või piiratud tüübisertifikaadi omanik ametile heakskiitmiseks kõigi muudatuste ja remonditööde loetelu.

26.301 Nõuetele vastavuse kava (piiratud) tüübisertifikaadi omanikele

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mille tüübisertifikaadi või piiratud tüübisertifikaadi taotlus esitati enne 1. jaanuari 2019, peab tüübisertifikaadi või piiratud tüübisertifikaadi omanik tegema järgmist: i) koostama konstruktsioonide jätkuva terviklikkuse nõuetele vastavuse kava, milles kirjeldatakse punktides 26.302–26.309 sätestatud nõuetele vastavuse kavandatud tõendamist; ii) esitama alapunktis i osutatud konstruktsioonide jätkuva terviklikkuse nõuetele vastavuse kava ametile heakskiitmiseks enne 27. maid 2021.

b) Artikli 1 lõike 2 punktis c osutatud tüübisertifikaadi või piiratud tüübisertifikaadi taotleja peab tegema järgmist: i) koostama konstruktsioonide jätkuva terviklikkuse nõuetele vastavuse kava, milles kirjeldatakse punktides 26.303–26.306 sätestatud nõuetele vastavuse kavandatud tõendamist; ii) esitama alapunktis i osutatud konstruktsioonide jätkuva terviklikkuse nõuetele vastavuse kava ametile heakskiitmiseks enne 27. maid 2021 või enne sertifikaadi väljaandmist, kui see toimub hiljem.

26.302 Väsimus- ja vigastustaluvuse hindamine

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mis on sertifitseeritud 30 või enama reisija veoks või 3 402 kg (7 500 naela) või suurema koguse lasti veoks ja mille tüübisertifikaadi või piiratud tüübisertifikaadi taotlus esitati enne 1. jaanuari 2019, peab tüübisertifikaadi või piiratud tüübisertifikaadi omanik hindama lennuki konstruktsiooni väsimus- ja vigastustaluvust ning töötama välja vigastustaluvuse kontrolli korra, et vältida kogu lennuki kasutusaja jooksul selliseid väsimusest tingitud rikkeid, mis võivad põhjustada katastroofi.

b) Välja arvatud juhul, kui amet on alapunktis a osutatud vigastuste taluvuse kontrolli korda kirjeldavad dokumendid määruse (EL) nr 748/2012 I lisa (osa 21) kohaselt juba heaks kiitnud, esitab tüübisertifikaadi või piiratud tüübisertifikaadi omanik need dokumendid ametile heakskiitmiseks enne 26. veebruari 2023.

26.303 Kehtivuspiir

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mille sertifitseeritud maksimaalne stardimass on suurem kui 34 019 kg (75 000 naela) ja mille tüübisertifikaadi taotlus esitati enne 1. jaanuari 2019, peab tüübisertifikaadi või piiratud tüübisertifikaadi omanik tegema järgmist: i) määrab kindlaks kehtivuspiiri ja lisab selle muudetud lennukõlblikkuspiirangute osasse; ii) määrab kindlaks olemasolevad ja uued hooldustööd, millest kehtivuspiir sõltub, ning koostab hooldusteabe, mida käitajad vajavad kõnealuste hooldustööde tegemiseks, ning esitab hooldustööde jaoks vajaliku hooldusteabe ametile vastavalt ametiga kokku lepitud siduvale ajakavale. Kehtivuspiiri kindlaksmääramiseks hinnatavad lennuki konstruktsiooni konfiguratsioonid hõlmavad kõiki mudelivariante ja -modifikatsioone, mis on tüübisertifikaadi alusel heaks kiidetud enne 26. veebruari 2021 ning kõiki kõnealuste lennukite konstruktsioonimuudatusi ja konstruktsiooni konfiguratsioonis tehtud asendusi, mida nõutakse enne 26. veebruari 2021 välja antud lennukõlblikkusdirektiiviga. Erandina alapunkti a alapunktist ii ei nõuta turbiinmootoriga suure lennuki tüübisertifikaadi või piiratud tüübisertifikaadi omanikult, et ta koostaks ja esitaks ametile hooldusteabe, mida kohaldatakse sellise lennukimudeli hooldustööde puhul, mida pärast nende hooldustööde hooldusteabe esitamise kavandatud tähtaega enam ei käitata. Selle erandi jõustumiseks informeerib tüübisertifikaadi või piiratud tüübisertifikaadi omanik ametit hiljemalt lennukimudeli käitamise lõpetamise kuupäeval.

b) Tüübisertifikaadi või piiratud tüübisertifikaadi omanik esitab alapunkti a kohaselt kehtestatud kehtivuspiiri ja kõnealuses alapunktis osutatud lennukõlblikkuspiirangute osa muudatuse koos siduva ajakavaga ametile heakskiitmiseks enne alapunktides i–iii sätestatud tähtaegu: i) väsimuskriitilise konstruktsiooni puhul, mille sertifitseerimisalus ei hõlma vigastustaluvuse hindamist, 26. august 2022; ii) lennuki konstruktsiooni puhul, mille suhtes on käesoleva muutmismääruse kohaldamise kuupäeval käimas täiemahulised väsimuskatsed, 26. veebruar 2026; iii) kõigi muude lennukikonstruktsioonide puhul 26. veebruar 2025.

c) Artikli 1 lõike 2 punktis c osutatud, turbiinmootoriga suure lennuki puhul, mille maksimaalne stardimass on suurem kui 34 019 kg (75 000 naela), teeb tüübisertifikaadi või piiratud tüübisertifikaadi taotleja järgmist: i) määrab kindlaks kehtivuspiiri ja lisab selle lennukõlblikkuspiirangute osasse; ii) määrab kindlaks olemasolevad ja uued hooldustööd, millest kehtivuspiir sõltub, ning koostab hooldusteabe, mida käitajad vajavad kõnealuste hooldustööde tegemiseks, ning esitab hooldustööde jaoks vajaliku hooldusteabe ametile vastavalt ametiga kokku lepitud siduvale ajakavale.

d) Artikli 1 lõike 2 punktis c osutatud tüübisertifikaadi või piiratud tüübisertifikaadi taotleja esitab punkti c kohaselt kindlaks määratud kehtivuspiiri ja kõnealuses punktis osutatud lennukõlblikkuspiirangute osa koos siduva ajakavaga ametile heakskiitmiseks.

e) Alapunktis d osutatud kohustuste suhtes kohaldatakse järgmisi tähtaegu: i) lennukikonstruktsioonide puhul, mis vajavad kehtivuspiiri kindlaksmääramise toetamiseks uusi täiemahulisi väsimuskatseid, enne kuupäeva, mille amet on taotleja plaanis testide ja analüüside lõpuleviimiseks heaks kiitnud; ii) kõigi muude lennukikonstruktsioonide puhul enne 26. veebruari 2025.

26.304 Korrosiooni vältimise ja tõrje programm

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mille tüübisertifikaadi või piiratud tüübisertifikaadi taotlus esitati enne 1. jaanuari 2019, peab tüübisertifikaadi või piiratud tüübisertifikaadi omanik koostama korrosiooni vältimise ja tõrje põhiprogrammi.

b) Kui alapunktis a osutatud korrosiooni vältimise ja tõrje põhiprogrammi ei ole ameti poolt juba heaks kiidetud määruse (EL) 748/2012 1. lisa punkti 21.A.3B alapunkti c alapunkti 1 kohaselt või ameti poolt heaks kiidetud hoolduskontrolli nõukogu aruandes, esitab tüübisertifikaadi või piiratud tüübisertifikaadi omanik korrosiooni vältimise ja tõrje programmi ametile heakskiitmiseks enne 26. veebruari 2023.

c) Artikli 1 lõike 2 punktis c osutatud, turbiinmootoriga suure lennuki tüübisertifikaadi või piiratud tüübisertifikaadi taotleja koostab korrosiooni vältimise ja tõrje põhiprogrammi enne tüübisertifikaadi väljaandmist.

26.305 Konstruktsiooni jätkuva terviklikkuse programmi kehtivus

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mille tüübisertifikaadi või piiratud tüübisertifikaadi taotlus esitati enne 1. jaanuari 2019, peab tüübisertifikaadi või piiratud tüübisertifikaadi omanik kehtestama protsessi, millega tagatakse, et konstruktsiooni jätkuva terviklikkuse programm jääks kehtima kogu lennuki kasutusaja jooksul, võttes arvesse hoolduskogemust ja jooksvat käitamist, ning rakendama seda protsessi.

b) Tüübisertifikaadi või piiratud tüübisertifikaadi omanik esitab alapunktis a osutatud protsessi kirjelduse ametile heakskiitmiseks enne 26. veebruari 2023. Tüübisertifikaadi või piiratud tüübisertifikaadi omanik võtab protsessi kasutusele kuue kuu jooksul pärast selle heakskiitmist ameti poolt.

c) Artikli 1 lõike 2 punktis c osutatud, turbiinmootoriga suure lennuki puhul kehtestab tüübisertifikaadi või piiratud tüübisertifikaadi taotlejaprotsessi, millega tagatakse, et konstruktsiooni jätkuva terviklikkuse programm jääks kehtima kogu lennuki kasutusaja jooksul, võttes arvesse hoolduskogemust ja jooksvat käitamist, ning rakendab seda protsessi. Ta esitab protsessi kirjelduse ametile heakskiitmiseks enne 26. veebruari 2023 või enne sertifikaadi välja andmist – olenevalt sellest, kumb toimub hiljem – ning võtab protsessi kasutusele kuue kuu jooksul pärast selle heakskiitmist ameti poolt.

26.306 Väsimuskriitiline esialgne konstruktsioon

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mis on sertifitseeritud 30 või enama reisija veoks või 3 402 kg (7 500 naela) või suurema koguse lasti veoks, ja mille tüübisertifikaadi või piiratud tüübisertifikaadi taotlus esitati enne 1. jaanuari 2019, selgitab tüübisertifikaadi või piiratud tüübisertifikaadi omanik välja kõigi tüübisertifikaadi või piiratud tüübisertifikaadi alla kuuluvate lennukimudelite variantide ja modifikatsioonide väsimuskriitilised esialgsed konstruktsioonid ning koostab asjakohase loetelu.

b) Tüübisertifikaadi või piiratud tüübisertifikaadi omanik esitab alapunktis a osutatud konstruktsioonide loetelu ametile heakskiitmiseks enne 26. augustit 2021.

c) Pärast seda, kui amet on alapunktis a osutatud loetelu heaks kiitnud, teeb tüübisertifikaadi või piiratud tüübisertifikaadi omanik selle kättesaadavaks ettevõtjatele ja isikutele, kes peavad täitma punktide 26.330 ja 26.370 nõudeid.

d) Artikli 1 lõike 2 punktis c osutatud, turbiinmootoriga suure lennuki puhul, mis on sertifitseeritud 30 või enama reisija veoks või 3 402 kg (7 500 naela) või suurema koguse lasti veoks, selgitab tüübisertifikaadi või piiratud tüübisertifikaadi taotleja välja kõigi tüübisertifikaadi või piiratud tüübisertifikaadi alla kuuluvate lennukimudelite variantide ja modifikatsioonide väsimuskriitilised esialgsed konstruktsioonid ning koostab asjakohase loetelu. Ta esitab selliste konstruktsioonide loetelu ametile heakskiitmiseks enne 26. augustit 2021 või enne sertifikaadi väljaandmist – olenevalt sellest, kumb toimub hiljem.

e) Pärast seda, kui amet on alapunktis d osutatud loetelu heaks kiitnud, teeb artikli 1 lõike 2 punktis c osutatud tüübisertifikaadi või piiratud tüübisertifikaadi taotleja selle kättesaadavaks ettevõtjatele ja isikutele, kes peavad täitma punkti 26.370 nõudeid.

26.307 Vigastustaluvuse andmed väsimuskriitilisse konstruktsiooni tehtud muudatuste puhul

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mis on sertifitseeritud 30 või enama reisija veoks või 3 402 kg (7 500 naela) või suurema koguse lasti veoks, teeb tüübisertifikaadi või piiratud tüübisertifikaadi omanik 26. veebruari 2021 seisuga olemasolevate muudatuste ja väsimuskriitilise muudetud konstruktsiooni puhul järgmist: i) vaatab läbi olemasolevad konstruktsioonimuudatused ja teeb kindlaks kõik muudatused, mis mõjutavad punkti 26.306 kohaselt kindlaks tehtud väsimuskriitilist esialgset konstruktsiooni; ii) selgitab iga alapunkti a alapunkti i kohaselt kindlaks tehtud muudatuse puhul välja sellega seotud väsimuskriitilise muudetud konstruktsiooni; iii) hindab iga alapunkti a alapunkti i kohaselt kindlaks tehtud muudatuse puhul vigastustaluvust ning juurutab sellega seotud vigastustaluvuse kontrolli ja dokumenteerib seda.

b) Tüübisertifikaadi või piiratud tüübisertifikaadi omanik esitab alapunkti a alapunkti ii kohaselt välja selgitatud kõigi väsimuskriitiliste muudetud konstruktsioonide loetelu ametile heakskiitmiseks enne 26. veebruari 2022.

c) Tüübisertifikaadi või piiratud tüübisertifikaadi omanik esitab alapunkti a alapunkti iii kohaselt tehtud hindamisel saadud vigastustaluvuse andmed, sh vigastustaluvuse kontrolli korra ametile heakskiitmiseks enne 26. augustit 2022.

d) Pärast seda, kui amet on alapunkti b kohaselt esitatud väsimuskriitiliste muudetud konstruktsioonide loetelu heaks kiitnud, teeb tüübisertifikaadi või piiratud tüübisertifikaadi omanik selle kättesaadavaks ettevõtjatele ja isikutele, kes peavad täitma punktide 26.330 ja 26.370 nõudeid.

26.308 Vigastustaluvuse andmed väsimuskriitilise konstruktsiooni juures tehtud remonditööde puhul

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mis on sertifitseeritud 30 või enama reisija veoks või 3 402 kg (7 500 naela) või suurema koguse lasti veoks, teeb tüübisertifikaadi või piiratud tüübisertifikaadi omanik 26. veebruari 2021 seisuga olemasolevate avaldatud remonditööde puhul järgmist: i) vaatab läbi remonditööde andmed ja teeb kindlaks iga andmetes esitatud remonditöö, mis mõjutab punkti 26.306 alapunkti a ja punkti 26.307 alapunkti a alapunkti ii kohaselt kindlaks tehtud väsimuskriitilist esialgset konstruktsiooni ja väsimuskriitilist muudetud konstruktsiooni; ii) kui seda ei ole varem tehtud, hindab iga alapunkti a alapunkti i kohaselt välja selgitatud remonditöö vigastustaluvust.

b) Tüübisertifikaadi või piiratud tüübisertifikaadi omanik esitab alapunkti a alapunkti ii kohaselt tehtud hindamisel saadud vigastustaluvuse andmed, sh vigastustaluvuse kontrolli korra ametile heaks kiitmiseks enne 26. maid 2022, välja arvatud juhul kui see on määruse (EL) nr 748/2012 I lisa (osa 21) punkti 21.A.435 alapunkti b alapunkti 2 kohaselt juba heaks kiidetud enne 26. augustit 2022.

26.309 Remonditöö hindamise suunised

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mis on sertifitseeritud 30 või enama reisija veoks või 3 402 kg (7 500 naela) või suurema koguse lasti veoks, ja mille tüübisertifikaat või piiratud tüübisertifikaat anti välja enne 11. jaanuari 2008, koostab tüübisertifikaadi või piiratud tüübisertifikaadi omanik remonditöö hindamise suunised, et kindlaks määrata järgmine: i) vastavate lennukite ülevaatuse protsess, mis võimaldab kindlaks teha ja dokumenteerida kõik olemasolevad remonditööd, mis mõjutavad punkti 26.306 alapunkti a ja punkti 26.307 alapunkti a alapunkti ii kohaselt kindlaks tehtud väsimuskriitilist konstruktsiooni; ii) protsess, mis võimaldab käitajatel endale hankida alapunkti a alapunkti i kohaselt kindlaks tehtud remonditööde vigastustaluvuse kontrolli korra; iii) rakendamise ajakava, milles esitatakse ajaraamistik lennukite ülevaatuste tegemiseks, vigastustaluvuse kontrolli korra hankimiseks ja selle lisamiseks lennuki käitaja hooldusprogrammi.

b) Tüübisertifikaadi või piiratud tüübisertifikaadi omanik esitab alapunktis a osutatud remonditöö hindamise suunised ametile heakskiitmiseks enne 26. veebruari 2023.

26.330 Olemasolevate täiendavate tüübisertifikaatide, muude tehtud oluliste muudatuste ning neid muudatusi või täiendavaid tüübisertifikaate mõjutavate remonditööde vigastustaluvuse andmed

a) 1. jaanuaril 1958 või hiljem sertifitseeritud, turbiinmootoriga suure lennuki puhul, mis on sertifitseeritud 30 või enama reisija veoks või 3 402 kg (7 500 naela) või suurema koguse lasti veoks, toetab enne 26. veebruari 2021 välja antud ning olulise muudatusega seotud täiendava tüübisertifikaadi omanik või määruse (EL) nr 748/2012 artikli 4 kohaselt heaks kiidetud olulise muudatuse kinnituse omanik käitajaid, kes peavad täitma punkti 26.370 alapunkti a alapunkti ii nõudeid, käsitledes kõnealuste muudatuste ja nende muudatustega seotud remonditööde kahjulikku mõju lennuki konstruktsioonile, ja täidab punktides 26.331–26.334 sätestatud nõudeid.

b) Alapunkti a ei kohaldata sellise lennukimudeli oluliste muudatuste ja remonditööde suhtes, mille esimene tüübisertifikaat anti välja enne 26. veebruari 2021, kui see lennukimudel vastab mõnele järgmistest tingimustest: i) see on loetletud 1. liite tabelis A.1; ii) seda ei käitata enam pärast 26. veebruari 2021; iii) see ei ole sertifitseeritud teostama tsiviillende lasti ega reisijatega; iv) lennukimudelile on välja antud piiratud tüübisertifikaat ja see vastab vigastustaluvuse nõuetele, tingimusel et selle käitamisel ei ületata 75 % selle projektijärgsest hoolduseesmärgist ja seda käitatakse peamiselt sertifikaadiomanike tootmistegevuse toetuseks; v) see on sertifitseeritud piiratud tüübisertifikaadiga ja projekteeritud peamiselt tulekustutustöödeks.

c) Alapunkti a ei kohaldata sellise lennuki oluliste muudatuste ja remonditööde suhtes, mille esimene tüübisertifikaat anti välja enne 26. veebruari 2021, kui muudatusi või remonditöid ei ole tehtud lennukil, mida käitatakse 26. augustil 2022 või pärast seda kuupäeva.

d) Alapunkti b alapunktides ii–vi ja alapunktis c sätestatud erandeid kohaldatakse alles pärast seda, kui muudatuse kinnituse omanik esitab väsimuskriitilist esialgset konstruktsiooni mõjutavate muudatuste loetelu ning iga muudatuse loetelusse lisamise põhjendusi toetava teabe ametile heakskiitmiseks enne 26. veebruari 2022.

26.331 Nõuetele vastavuse kava täiendava tüübisertifikaadi omanikele

Muudatuse kinnituse omanik teeb järgmist:

a) koostab nõuetele vastavuse kava, milles käsitletakse punktide 26.332–26.334 nõudeid;

b) esitab alapunktis a osutatud nõuetele vastavuse kava ametile heakskiitmiseks enne 25 augustit 2021.

26.332 Väsimuskriitilist konstruktsiooni mõjutavate muudatuste väljaselgitamine

a) Muudatuse kinnituse omanik teeb järgmist: i) vaatab muudatused läbi ja teeb kindlaks väsimuskriitilist esialgset konstruktsiooni mõjutavad muudatused; ii) selgitab iga alapunkti a alapunkti i kohaselt kindlaks tehtud muudatuse puhul välja sellega seotud väsimuskriitilise muudetud konstruktsiooni; iii) määrab kindlaks avaldatud remonditööd, mis mõjutavad kõiki alapunkti a alapunkti i kohaselt kindlaks tehtud muudatusi.

b) 1. septembril 2003 või hiljem väljaantud muudatuse kinnituse omanik koostab ja esitab alapunkti a alapunktide i ja ii kohaselt välja selgitatud muudatuste ja väsimuskriitiliste muudetud konstruktsioonide loetelu ametile heakskiitmiseks enne 26. veebruari 2022 ning pärast seda, kui amet on loetelu heaks kiitnud, teeb selle kättesaadavaks isikutele ja ettevõtjatele, kes peavad täitma punkti 26.370 alapunkti b alapunkti ii nõudeid.

c) Enne 1. septembrit 2003 väljaantud muudatuse kinnituse omanik teeb järgmist: i) koostab ja esitab alapunkti a alapunkti i kohaselt väljaselgitatud muudatuste loetelu ametile heakskiitmiseks enne 26. veebruari 2022; ii) sellise käitaja taotlusel, kes peab järgima punkti 26.370 alapunkti a alapunkti ii nõudeid, muudatuse puhul välja selgitama ja loetlema kõik muudatusega seotud väsimuskriitilised muudetud konstruktsioonid, ning esitama need andmed ametile heakskiitmiseks 12 kuu jooksul alates käitaja taotlusest; iii) alapunkti c alapunkti i ja alapunkti c alapunkti ii kohaselt esitatud andmete heakskiitmisel teeb need andmed kättesaadavaks isikutele ja käitajatele, kes peavad täitma punkti 26.370 alapunkti b alapunkti ii nõudeid.

26.333 1. septembril 2003 või hiljem heaks kiidetud täiendavate tüübisertifikaatide ja nendega seotud remonditööde vigastustaluvuse andmed

a) 1. septembril 2003 või hiljem väljaantud muudatuse kinnituse omanik teeb järgmist: i) punkti 26.332 alapunkti a alapunkti i ja punkti 26.332 alapunkti a alapunkti iii kohaselt kindlaks tehtud muudatuste ja avaldatud remonditööde puhul hindab vigastustaluvust; ii) kui seda ei ole juba tehtud, kehtestab sellega seotud vigastustaluvuse kontrolli ja dokumenteerib seda.

b) Muudatuse kinnituse omanik esitab alapunkti a alapunkti i kohaselt hinnatud vigastustaluvuse andmed ametile heakskiitmiseks enne 26. veebruari 2023, välja arvatud juhul kui see on määruse (EL) 748/2012 I lisa (osa 21) punkti 21.B.111 kohaselt juba heaks kiidetud.

c) Erandina alapunktist b esitab alapunktis a nimetatud muudatuse kinnituse omanik muudatuste puhul, mille sertifitseerimisalus ei hõlmanud vigastustaluvuse hindamise nõuet, alapunkti a kohaselt tehtud hindamisel saadud vigastustaluvuse andmed ametile heakskiitmiseks järgmiste tähtaegade jooksul, olenevalt sellest, kumb on hilisem: i) enne kui selle muudatusega lennukit hakatakse käitama määruse (EL) nr 965/2012 ( 2 ) IV lisa (CAT-osa) kohaselt või ii) enne 26. veebruari 2023.

26.334 Enne 1. septembrit 2003 heaks kiidetud täiendavate tüübisertifikaatide ning muude muudatuste ja nende muudatustega seotud remonditööde vigastustaluvuse andmed

▼M3

a) Sellise käitaja taotlusel, kes peab järgima punkti 26.370 alapunkti a alapunkti ii nõudeid, teeb enne 1. septembrit 2003 väljaantud muudatuse kinnituse omanik järgmist: i) punkti 26.332 alapunkti a alapunkti i ja punkti 26.332 alapunkti a alapunkti iii kohaselt kindlaks tehtud muudatuste ja avaldatud remonditööde puhul hindab vigastustaluvust; ii) kui seda ei ole juba tehtud, kehtestab sellega seotud vigastustaluvuse kontrolli ja dokumenteerib seda.

b) Muudatuse kinnituse omanik esitab alapunkti a alapunkti i kohaselt tehtud hindamisel saadud vigastustaluvuse andmed ametile heakskiitmiseks järgmiste tähtaegade jooksul: i) enne 26. veebruari 2023 saadud taotluste puhul 24 kuu jooksul alates taotluse saamisest või ii) 26. veebruaril 2023 või pärast seda saadud taotluste puhul enne 26. veebruari 2025 või 12 kuu jooksul alates taotluse saamisest, olenevalt sellest, kumb kuupäev on hilisem.

▼M2

26.370 Jätkuva lennukõlblikkusega seotud ülesanded ja õhusõiduki hooldusprogramm

a) 1. jaanuaril 1958 või hiljem sertifitseeritud, turbiinmootoriga suurte lennukite käitajad või omanikud tagavad vananevate lennukikonstruktsioonide jätkuva lennukõlblikkuse, koostades komisjoni määruse (EL) nr 1321/2014 ( 3 ) I lisa (osa M) punktis M.A.302 sätestatud õhusõiduki hooldusprogrammi, mis hõlmab järgmist: i) lennukite puhul, mis on sertifitseeritud 30 või enama reisija veoks või suurema koguse lasti kui 3 402 kg (7 500 naela) veoks, heakskiidetud vigastustaluvuspõhine kontrolliprogramm; ii) lennukite puhul, mida käitatakse vastavalt määruse (EL) nr 965/2012 IV lisale (CAT-osa) ja mis on sertifitseeritud 30 või enama reisija veoks või suurema kandevõimega kui 3 402 kg (7 500 naela), vahendid selliste kahjulike mõjude leevendamiseks, mida remonditööd ja muudatused võivad avaldada väsimuskriitilisele konstruktsioonile ja alapunkti a alapunktis i sätestatud kontrollidele; iii) lennukite puhul, mille sertifitseeritud maksimaalne stardimass on suurem kui 34 019 kg (75 000 naela), heakskiidetud kehtivuspiir; iv) korrosiooni vältimise ja tõrje programm.

b) Alapunktis a osutatud kohustuse suhtes kohaldatakse järgmisi tähtaegu: i) selleks et võtta arvesse alapunkti a alapunktide i, ii ja iv nõudeid, muudetakse õhusõiduki hooldusprogrammi enne 26. veebruari 2024 või enne lennuki käitamist, olenevalt sellest, kumb on hilisem; ii) selleks et võtta arvesse alapunkti a alapunkti iii nõudeid, muudetakse õhusõiduki hooldusprogrammi enne 26. augustit 2021 või kuus kuud pärast kehtivuspiiri avaldamist või enne lennuki käitamist, olenevalt sellest, kumb on hilisem.

c) Lennukimudeli puhul, mis sertifitseeriti esmakordselt enne 26. veebruari 2021 ja mida: i) ei käitata enam pärast 26. veebruari 2024, ei kohaldata alapunkti a alapunkte i, ii ega iv; ii) ei käitata enam pärast 26. augustit 2021, ei kohaldata alapunkti a alapunkti iii; iii) millele on enne 26. veebruari 2021 välja antud piiratud tüübisertifikaat, mis vastab vigastustaluvuse nõuetele, tingimusel et selle käitamisel ei ületata 75 % selle projektijärgsest hoolduseesmärgist ja seda käitatakse peamiselt sertifikaadiomanike tootmistegevuse toetuseks, ei kohaldata alapunkti a alapunkte i, ii ja iv;

d) Lennukimudeli puhul, mille piiratud tüübisertifikaat on välja antud enne 26. veebruari 2021 ja mille esmaseks kasutusalaks on tulekustutustööd, ei kohaldata alapunkti a alapunkte i ja ii.

▼M1

ALAJAGU C — SUURED KOPTERID

26.400 Tulekustutid

Suurte kopterite käitajad peavad tagama, et halooni ei kasutataks tulekustutusainena järgmistes tulekustutites:

a) sisseehitatud tulekustutid kõigile tualettide prügikastidele (rätikute, paberi ja jäätmete jaoks) suurtes kopterites, mille individuaalne lennukõlblikkussertifikaat on esmakordselt välja antud 18. veebruaril 2020 või hiljem;

b) käsitulekustutid suurtes kopterites, mille individuaalne lennukõlblikkussertifikaat on esmakordselt välja antud 18. mail 2019 või hiljem.

▼M4

26.410 Vee all kasutatavad avariiolukordadeks määratud juhtseadised

Käitajad, kes käitavad väikeseid koptereid ja suuri koptereid, mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, peavad tagama, et kõik avariiolukordadeks määratud juhtseadised, mida peab saama kasutada vee all, on varustatud nii kasutusjuhendiga kui ka märgistatud kollaste ja mustade triipudega.

26.415 Vee all kasutatavad avariiväljapääsud

a) Käitajad, kes käitavad väikeseid koptereid ja suuri koptereid, mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, peavad tagama, et: 1) kopteris viibijatel on võimalik hõlpsasti kindlaks teha, kuidas kasutada vee all väljumiseks ette nähtud avariiväljapääse, et hõlbustada väljumist vette hädamaandumise või vees ümbermineku korral; 2) kopteri mõlemal küljel on iga neljast reisijakohast koosneva üksuse (või selle osa) jaoks vee all kasutatav avariiväljapääs, välja arvatud juhul, kui vee all kasutatav avariiväljapääs on piisavalt suur, et võimaldada üheaegselt väljuda kahel reisijal; 3) reisijakohad asuvad alapunktis 2 osutatud vee all kasutatavate avariiväljapääsude suhtes viisil, mis hõlbustab reisijate väljumist kopteri ümbermineku ja salongi üleujutamise korral.

b) Käitajad, kes käitavad A-kategooria väikeseid koptereid ja suuri koptereid, mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, peavad tagama, et: 1) kõik avariiväljapääsud, sealhulgas lennumeeskonna avariiväljapääsud, ning kõik uksed, aknad ja muud avad, mis sobivad veealuse väljapääsuna kasutamiseks, jäävad kasutatavaks hädaolukorras; 2) kõikide vee all kasutatavate avariiväljapääsude avade servade hõlpsaks märkamiseks kõikides valgustustingimustes on olemas automaatne vahend; märgistus peab jääma nähtavaks ka siis, kui kopter on ümber läinud või salong on vee all.

26.420 Vee kohal toimuva lennu avariivarustus

a) Käitajad, kes käitavad väikeseid koptereid ja suuri koptereid, mis peavad vastama määruse (EL) nr 965/2012 IV lisa punkti CAT.IDE.H.300, VI lisa punkti NCC.IDE.H.227 või VIII lisa punkti SPO.IDE.H.199 nõuetele, tagavad, et igal täispuhutud päästeparvel on vahendid selle hoidmiseks kopteri lähedal ning lisavahendid kopteri külge kinnitatud täispuhutud päästeparve hoidmiseks kaugusel, mis ei ohustaks päästeparve ennast ega selle pardal olevaid isikuid. Kui kopter vajub täielikult vee alla, peavad mõlemad päästeparvede kinnihoidmisvahendid purunema enne kopteri vee alla vajumist, isegi kui päästeparv on tühi.

b) Käitajad, kes käitavad väikeseid koptereid ja suuri koptereid, mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, peavad tagama, et kopteri pardale saab paigutada iga kopterireisija kohta ühe päästevesti ja et need on istuvate pardalviibijate jaoks kergesti juurdepääsetavad, välja arvatud juhul, kui pardalviibijad peavad päästeveste kandma kogu kopteris viibimise aja.

c) Käitajad, kes käitavad suuri koptereid, millele peavad määruse (EL) nr 965/2012 V lisa punkti SPA.HOFO.165 alapunkti d kohaselt olema paigaldatud üks või mitu päästeparve, peavad tagama, et päästeparv(ed): 1) on kaugjuhitav(ad) koos päästeparve(de) rakendamiseks vajalike vahenditega, mis asuvad lennumeeskonna, salongireisijate ja vette kukkunud isikute jaoks kergesti juurdepääsetavas kohas, kui kopter on veepinnal püstises või ümberläinud asendis; 2) on usaldusväärselt rakendatav(ad) mis tahes asendis, mille kopter võib põhjendatud eelduste kohaselt veepinnal võtta, sealhulga ümberläinud asendis, ning põhjendatud mereoludes, mille korral on tagatud kopteri vastupidavus ümberminekule.

26.425 Põhjendatud mereolude kindlaksmääramine

a) Väikese kopteri või suure kopteri tüübisertifikaadi omanik tagab, et tiivikõhusõiduki lennukäsiraamatus on kirjeldatud põhjendatud mereolusid, mille korral on tagatud vastupidavus ümberminekule, ja esitatud sellega seotud teave vette hädamaandumiseks sertifitseerimise kohta või hädaolukorras ujuvvahendite kasutamist käsitlevad sätted ning et need on edastatud kõigile käitajatele.

b) Väikesele kopterile või suurele kopterile paigaldatud hädaolukorras kasutatava ujuvvahendi täiendava tüübisertifikaadi omanik tagab, et tiivikõhusõiduki lennukäsiraamatus on kirjeldatud põhjendatud mereolusid, mille korral on tagatud vastupidavus ümberminekule, ja esitatud sellega seotud teave vette hädamaandumiseks sertifitseerimise kohta või hädaolukorras ujuvvahendite kasutamist käsitlevad sätted ning et need on edastatud kõigile käitajatele.

26.430 Hädaolukorras kasutatavate ujuvvahendite vastupidavus kahjustustele

a) Käitajad, kes käitavad väikeseid koptereid või suuri koptereid, mille esmane individuaalne lennukõlblikkussertifikaat on välja antud 9. augustil 2025 või pärast seda ja mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, peavad tagama, et kui kopter on varustatud hädaolukorras kasutatava ujuvvahendiga, mis on kokku pakitud, siis minimeeritakse konstruktsioonis võimalikult suures ulatuses mõju, mida veega kokkupõrkest tuleneda võiv kahju võib avaldada hädaolukorras kasutatava ujuvvahendi edukale rakendamisele ja kinnihoidmisele.

b) Käitajad, kes käitavad väikeseid koptereid või suuri koptereid, millele hädaolukorras kasutatavad kokkupakitud ujuvvahendid on esmakordselt paigaldatud 9. augustil 2025 või pärast seda ja mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema sertifitseeritud vette hädamaandumiseks, peavad tagama, et konstruktsioonis minimeeritakse võimalikult suures ulatuses mõju, mida veega kokkupõrkest tuleneda võiv kahju võib avaldada hädaolukorras kasutatava ujuvvahendi edukale rakendamisele ja kinnihoidmisele.

26.431 Hädaolukorras kasutatavate ujuvvahendite konstruktsiooni töökindluse kindlaksmääramine

a) Käitaja, kes käitab väikest kopterit või suurt kopterit, mis peab vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, võib taotleda punktis b osutatud isikult punktis c osutatud teenuste osutamist, kui on täidetud mõlemad järgmised tingimused: 1) käitaja peab tõendama vastavust käesoleva lisa punktile 26.430; 2) kõnealuse kopteri tüübisertifikaadis või täiendavas tüübisertifikaadis ei ole tõendatud hädaolukorras kasutatava ujuvvahendi vastupidavust kokkupõrkel veega.

b) Punktis c osutatud teenuseid osutavad järgmised isikud: 1) kui tüübiprojekt hõlmab hädaolukorras kasutatavat ujuvvahendit: tüübisertifikaadi omanik; 2) kui hädaolukorras kasutatav ujuvvahend on sertifitseeritud täiendavas tüübisertifikaadis: täiendava tüübisertifikaadi omanik.

c) Punktis b osutatud isik teeb järgmist: 1) veendub, et võimalikult suures ulatuses mõju minimeeritakse mõju, mida veega kokkupõrkest tuleneda võiv kahju võib avaldada hädaolukorras kasutatava ujuvvahendi edukale rakendamisele ja kinnihoidmisele; 2) veendub, et hädaolukorras kasutatava ujuvvahendi konstruktsioonis võetakse arvesse punkti c alapunktis 1 osutatud mõju; 3) esitab käitajale asjakohase hinnangu.

26.435 Hädaolukorras kasutatavate ujuvvahendite automaatne rakendumine

a) Käitajad, kes käitavad väikeseid koptereid, mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, peavad tagama, et kui hädaolukorras kasutatav ujuvvahend on paigaldatud ja lennu ajaks kokkupakitud asendis, rakendub see vette sattumisel automaatselt.

b) Käitajad, kes käitavad A-kategooria väikeseid koptereid ja suuri koptereid, mis peavad vastavalt määruse (EL) nr 965/2012 IV lisa punkti CAT.IDE.H.320 alapunktile a olema projekteeritud maanduma veepinnal või sertifitseeritud vette hädamaandumiseks, peavad tagama, et kui hädaolukorras kasutatav ujuvvahend on paigaldatud ja lennu ajaks kokkupakitud asendis, rakendub see vette sattumisel automaatselt ega sõltu lennu ajal ühestki piloodi tegevusest.

▼M3









I. liide

Loetelu lennukimudelitest, mille suhtes ei kohaldata I lisa (osa 26) teatavaid sätteid







Tabel A.1 Tüübisertifikaadi omanik Liik Mudelid Tootja seerianumber I lisa (osa 26) sätted, mida EI kohaldata The Boeing Company 707 Kõik 26.301–26.334 The Boeing Company 720 Kõik 26.301–26.334 The Boeing Company DC-10 DC-10–10 DC-10–30 DC-10-30F Kõik 26.301–26.334 The Boeing Company DC-8 Kõik 26.301–26.334 The Boeing Company DC-9 DC-9–11, DC-9–12, DC-9–13, DC-9–14,DC-9–15, DC-9-15F, DC-9–21, DC-9–31,DC-9–32, DC-9–32 (VC-9C), DC-9-32F,DC-9-32F (C-9A, C-9B), DC-9-33F, DC-9–34, DC-9-34F, DC-9–41, DC-9–51 Kõik 26.301–26.334 The Boeing Company MD-90 MD-90–30 Kõik 26.301–26.334 FOKKER SERVICES B.V. F27 Mark 100, 200, 300, 400, 500, 600, 700: Kõik 26.301–26.334 FOKKER SERVICES B.V. F28 Mark 1000, 1000C, 2000, 3000, 3000C, 3000R, 3000RC, 4000 Kõik 26.301–26.334 GULFSTREAM AEROSPACE CORP. G-159 G-159 (Gulfstream I) Kõik 26.301–26.334 GULFSTREAM AEROSPACE CORP. G-II_III_IV_V G-1159A (GIII) G-1159B (GIIB) G-1159 (GII) Kõik 26.301–26.334 KELOWNA FLIGHTCRAFT LTD. CONVAIR 340/440 440 Kõik 26.301–26.334 LEARJET INC. Learjet 24/25/31/36/35/55/60 24,24A,24B,24B-A,24D, 24D-A,24F,24F-A,25,25B,25C,25D,25F Kõik 26.301–26.334 LOCKHEED MARTIN CORPORATION 1329 Kõik 26.301–26.334 LOCKHEED MARTIN CORPORATION 188 Kõik 26.301–26.334 LOCKHEED MARTIN CORPORATION 382 382, 382B, 382E, 382F, 382G Kõik 26.301–26.334 LOCKHEED MARTIN CORPORATION L-1011 Kõik 26.301–26.334 PT. DIRGANTARA INDONESIA CN-235 Kõik 26.301–26.334 SABRELINER CORPORATION NA-265 NA-265–65 Kõik 26.301–26.334 VIKING AIR LIMITED SD3 SD3-30 Sherpa SD3 Sherpa Kõik 26.301–26.334 VIKING AIR LIMITED DHC-7 Kõik 26.301–26.334 VIKING AIR LIMITED CL-215 CL-215-6B11 Kõik 26.301–26.334 TUPOLEV PUBLIC STOCK COMPANY TU-204 204-120CE Kõik 26.301–26.334 AIRBUS A320-seeria A320-251N, A320-271N 10033, 10242, 10281 ja 10360 26.60 AIRBUS A321-seeria A321-271NX, A321-251NX 10071, 10257, 10371 ja 10391 26.60 AIRBUS A330-seeria A330-243, A330-941 1844, 1861, 1956, 1978, 1982, 1984, 1987, 1989, 1998, 2007, 2008, 2011 ja 2012 26.60 ATR-GIE Avions de Transport Régional ATR 72-seeria ATR72-212A 1565,1598, 1620, 1629, 1632, 1637, 1640, 1642,1649,1657, 1660, 1661 26.60 The Boeing Company 737-seeria 737–8 ja 737–9 43299, 43304, 43305, 43310, 43321, 43322, 43332, 43334, 43344, 43348, 43391, 43579, 43797, 43798 43799, 43917, 43918, 43919, 43921, 43925, 43927, 43928, 43957, 43973, 43974, 43975, 43976, 44867, 44868, 44873, 60009, 60010, 60040, 60042, 60056, 60057, 60058, 60059, 60060, 60061, 60063, 60064, 60065, 60066, 60068, 60194, 60195, 60389, 60434, 60444, 60455, 61857, 61859, 61862, 61864, 62451, 62452, 62453, 62454, 62533, 63358, 63359, 63360, 64610, 64611, 64612, 62613, 64614, 65899, 66147, 66148, 66150 26.60

▼B









II LISA

Määruse (EL) nr 965/2012 III lisa (ORO-osa) punkti ORO.AOC.100 alapunkti c alapunkt 1 asendatakse järgmisega:

„1) nad vastavad määruse (EÜ) nr 216/2008 IV lisas, käesoleva määruse käesolevas lisas (ORO-osa), IV lisas (CAT-osa) ja V lisas (SPA-osa) ning määruse (EL) 2015/640 ( *1 ) I lisas (osa 26) sätestatud kõikidele nõuetele;